Dôvodová správa

A. Všeobecná časť

            Cieľom predloženého návrhu zákona je upraviť poskytovanie vianočného príspevku v závislosti od konkrétnej sumy dôchodku, čím sa odstránia pásmové rozpätia a predíde sa situáciám, pri ktorých dôchodok z dôvodu malého prekročenia prechádzal do iného pásma, v ktorom sa vianočný príspevok poskytol v nižšej sume.
            Návrh zákona nemení okruh oprávnených osôb na nárok na vianočný príspevok, ten ostáva zachovaný.
            Suma vianočného príspevku niektorým poberateľom dôchodku sa určuje podľa vzorca navrhovaného v prílohe predloženého návrhu zákona. Podstatou nového vzorca na výpočet vianočného príspevku je previazanie výšky vianočného príspevku s výškou životného minima pre jednu plnoletú fyzickú osobu. Výška vianočného príspevku bude pre nízke dôchodky, resp. úhrny súm dôchodkov, konštantná a potom sa bude so stúpajúcou výškou dôchodku, resp. úhrnu súm dôchodkov, lineárne znižovať. Horná hranica pre poskytnutie vianočného príspevku bude určená ako 60 % z priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za kalendárny rok, ktorý predchádza kalendárnemu roku, v  ktorom sa vyplatí vianočný príspevok. 
            Návrh zákona je v súlade s Ústavou Slovenskej republiky, s ostatnými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná.
           Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu inklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov.